Blanár, Juraj, podpredseda NR SR (2021-09-21):
Ďakujem pekne za slovo, pán predsedajúci. Ctená snemovňa, dovoľte mi, aby som za kolegov predkladateľov predniesol vyhlásenie Národnej rady Slovenskej republiky k stému výročiu narodenia Alexandra Dubčeka. Národná rada Slovenskej republiky 1. vyjadruje úctu osobnosti Alexandra Dubčeka, ktorý sa narodil 27. novembra 1921 v Uhrovci, teda pred sto rokmi, 2. oceňuje snahu tohto demokraticky zmýšľajúceho politika v 60. rokoch minulého storočia o demokratizáciu spoločnosti, 3. Národná rada Slovenskej republiky si váži odkaz humanizmu, sociálnej rovnosti a spravodlivosti v pôsobení Alexandra Dubčeka, 4. Národná rada Slovenskej republiky odsudzuje dlhoročný útlak, perzekúcie a prinútenie žiť v domácom exile tejto osobnosti našich dejín, 5. Národná rada Slovenskej republiky vníma uznanie Alexanderovi Dubčekovi od osobností ako pápež Ján Pavol II. v roku 1988, zahraničných univerzít: čestné doktoráty Bolonskej univerzity, jeho kontakty s tzv. západnou tlačou, ktorej sprostredkúval skutočné a pravdivé informácie o režime, ktorý sa ho snažil umlčiavať, 6. Národná rada Slovenskej republiky vyzýva inštitúcie pôsobiace v Slovenskej republike, aby si v roku stého výročia narodenia Alexandra Dubčeka vhodným spôsobom pripomenuli jeho pôsobenie, činnosť i odkaz, ktorým sa zaradil k významným postavám politického diania na našom území. Slovenská republika si váži princípy demokracie, ktoré tvoria základ fungovania nášho štátu. Je preto dôležité si pripomenúť osobnosti, ktoré pozitívnym spôsobom v minulosti prispeli k demokratizácii našej spoločnosti, a hoci ich konanie bolo v čase ich pôsobenia potlačené, dnes sa môžeme hrdo hlásiť k ich odkazu. Politik Alexander Dubček stál v 60. rokoch minulého storočia na čele obrodného procesu, ktorý smeroval k demokratickému socializmu, avšak predstavitelia socialistického bloku až hrubou silou zastavili a oddialili tento proces o viac ako 20 rokov. Keby však nebolo pôsobenia Alexandra Dubčeka, ktorého si celý svet spojil s významným dianím v rámci Pražskej jari, tak by nebolo počuť o snahe obyvateľov bývalého Československa po zmene vo fungovaní vtedajšieho štátu. Mnohé osobnosti zo svetovej politiky, ako aj zahraničné univerzity aj po rokoch priznali veľký diel zásluh tomuto rodákovi z Uhrovca, ktorý bol normalizačným procesom dočasne umlčaný. Avšak v novembri v roku 1989 sa aj vďaka jeho návratu do politického diania podarilo budovať naše demokratické zriadenie. Pripomeňme napríklad podporu disidentovi Václavovi Havlovi, s ktorým sa stretol po jeho prepustení z väzenia na jar v roku 1989, alebo pridanie sa k protestnému zhromaždeniu proti odsúdeniu tzv. bratislavskej päťky 14. novembra v roku 1989. Alexander Dubček pôsobil v rokoch 1989 – ’92 ako predseda Federálneho zhromaždenia Českej a Slovenskej federatívnej republiky, stále teda na čele parlamentnej demokracie, ktorej nástupcom je i súčasná Národná rada Slovenskej republiky. Je preto žiaduce, aby naše politické, spoločenské i kultúrne inštitúcie využili sté výročie narodenia Alexandra Dubčeka na pripomínanie si významu tejto osobnosti, ktorej presah do rôznych úrovní našej spoločnosti môže prispieť k zvyšovaniu národnej hrdosti, spätosti s odkazom našich predkov a rovnako aj pri formovaní moderného, emancipovaného národa. Vážené panie poslankyne, páni poslanci, myslím si, že osobnosť Alexandra Dubčeka, ktorá presahuje hranice nielen Slovenska, bývalého Československa, ale aj Európy, si zaslúži, aby sme si ho pripomenuli uznesením minimálne v Národnej rade Slovenskej republiky. A myslím si, že osobnosť Alexandra Dubčeka by si zaslúžila, aby vláda Slovenskej republiky bola na začiatku vyhlásila rok Alexandra Dubčeka, čo, bohužiaľ, musíme skonštatovať, že tak neurobila, preto slúži ku cti Matici slovenskej, ktorá vyhlásila rok Alexandra Dubčeka a rovnako si ho uctila aj tým, že si spomenula na jeho návštevy a podporu Matice slovenskej aj počas bývalého socializmu, kedy boli snahy Maticu slovenskú rovnako osekať, tým, že do aleje, nádvoria Matice slovenskej postavila bustu Alexandrovi Dubčekovi. A preto prichádzame s týmto uznesením a chceme aj zároveň ešte inštitúcie, slovenské kultúrne inštitúcie, samosprávu, ale aj štátne inštitúcie všade tam, kde je to možné, aby využili ten priestor do konca roka a uctili si osobnosť Alexandra Dubčeka, najznámejšieho Slováka na svete aj po rokoch, pretože, ak ste niekde v zahraničí a vyslovíte toto meno, tak toto meno všade s úctou poznajú. A preto si myslím, že by sme my ako parlamentári, poslanci Národnej rady, si mali aj túto veľkú osobnosť takýmto, minimálne takýmto spôsobom uctiť v Národnej rade, a preto vás chcem požiadať o podporu tohto uznesenia. Ďakujem.